મનસુખ શાહ ઉપર પ્રિવેન્શન ઓફ કરપ્શન એક્ટની કલમ ૨(સી)૧૧, કલમ ૭, ૮ અને ૧૩ની જોગવાઇઓ અને અપ્રમાણસર મિલકતના કેસ લગાવવામાં આવ્યા છે. સામાન્ય રીતે અત્યાર સુધી ખાનગી અને સ્વનિર્ભર શિક્ષણ સંસ્થાઓ એન્ટિ કરપ્શન બ્યૂરોના રડારમાંથી છટકી જતી હતી. હંમેશાં એવો કાનૂની અભિપ્રાય આપવામાં આવતો કે આ પ્રકારની સંસ્થાઓ યુનિવર્સિટી ગ્રાન્ટ કમિશન, મેડિકલ કાઉન્સિલ ઓફ ઇન્ડિયા, રાજ્ય અને કેન્દ્ર સરકારના યુનિવર્સિટી એક્ટને આધિન હોવાથી એસીબી તેમાં સીધી કે આડકતરી દખલઅંદાજી કરી શકે નહીં. એસીબીના સ્પેશિયલ ડાયરેક્ટર કેશવકુમારે મનસુખ શાહ ઉપર પ્રિવેન્શન ઓફ કરપ્શન એક્ટની કલમ ૨(સી)૧૧ની જોગવાઇ હેઠળ ગુનો દાખલ કરતાં રાજ્યના અન્ય શિક્ષણ માફિયાઓ ફરતે ગાળિયો કસાઈ શકે તેવી સ્થિતિનું નિર્માણ થયું છે. આ કલમ હેઠળ કોઇ પણ યુનિવર્સિટીમાં વાઇસ ચાન્સેલર, સંચાલક, પ્રોફેસર સહિત કોઈ પણ વ્યક્તિ જો પરીક્ષાની કામગીરી સાથે સંકળાયેલી હોય તો તેને ‘પબ્લિક સર્વન્ટ’ની વ્યાખ્યામાં આવરી શકાય. ખાનગી શૈક્ષણિક સંસ્થાઓમાં બાળશિક્ષણથી લઈને અનુસ્નાતક સુધીના શિક્ષણમાં વાલીઓ પાસેથી ગેરકાનૂની રીતે નાણાં પડાવાતાં હોય તો તેઓની સામે હવે એન્ટિ કરપ્શન બ્યૂરો કાર્યવાહી કરી શકશે. કેશવકુમારે ગુજરાતના શોષિત વાલીઓ અને વિદ્યાર્થીઓને વિનાવિલંબે નિર્ભય બની ફરિયાદો નોંધાવવાનું આહ્વાન પણ કર્યું હતું.